ธอส.รับมือลูกค้ายุค 4.0
“ธนาคารได้จัดทำแผน Transformation to Digital Services โดยการสร้างนวัตกรรมผลิตภัณฑ์ทางการเงิน
3 มิ.ย. 2560

โดย...ทีมข่าวการเงินโพสต์ทูเดย์“ธนาคารได้จัดทำแผน Transformation to Digital Services โดยการสร้างนวัตกรรมผลิตภัณฑ์ทางการเงิน และช่องทางการให้บริการด้วยเทคโนโลยีสมัยใหม่เป็นตัวขับเคลื่อน เพื่อให้ลูกค้าสามารถทำธุรกรรมการเงินแบบดิจิทัลที่เข้าถึงได้ง่าย สะดวก รวดเร็ว และปลอดภัย ในทุกที่ทุกเวลา” เป็นคำกล่าวจาก ฉัตรชัย ศิริไล กรรมการผู้จัดการธนาคารอาคารสงเคราะห์ หรือ ธอส. ที่วางแผนไว้ให้กับ ธอส.เพื่อรองรับกับเทคโนโลยี 4.0 ที่กำลังจะมาถึง และพฤติกรรมของลูกค้าที่กำลังเปลี่ยนไปทั้งนี้ ธนาคารยังได้นำเครื่องชำระหนี้เงินกู้อิเล็กทรอนิกส์ หรือ LRM มาให้บริการเบื้องต้น 10 เครื่อง ติดตั้งตามชานเมือง ห้างสรรพสินค้า และสถานีรถไฟฟ้า เพื่ออำนวยความสะดวกลูกค้า จากเดิมหากเดินไปชำระที่เคาน์เตอร์บริการตามสาขาจะใช้เวลาไม่น้อยกว่า 5 นาที ในการชำระค่างวดต่อ 1 ธุรกรรม แต่เมื่อนำเครื่อง LRM มาใช้จะทำให้ลูกค้าสามารถชำระค่าบริการได้มากกว่า 1 บัญชี ภายในเวลา 1 นาที ตั้งเป้าหมายติดตั้ง 40 เครื่อง ภายในปีนี้ และต้องการให้มีตั้งไว้ทุกสาขาทั่วประเทศเพื่ออำนวยความสะดวกลูกค้าปัจจุบัน ธอส.มีฐานลูกค้ากว่า 1 ล้านบัญชี ในจำนวนนี้เป็นลูกค้าที่ใช้บริการมาชำระเงินที่เคาน์เตอร์กว่า 7 แสนราย ในช่วงสิ้นเดือน หากนำเครื่อง LRM มาใช้ เชื่อว่าจะลดปริมาณลูกค้าที่ชำระเงินผ่านเคาน์เตอร์ได้ถึง 70% หากมีการติดตั้งครบหมดทุกสาขา เพราะเครื่องนี้สามารถเลือกชำระหนี้ได้ทุกบัญชีเงินกู้ที่ต้องการ เพียงกดเลขที่บัญชีเงินกู้บัญชีใดบัญชีหนึ่งเพียงครั้งเดียว หรือสแกนบาร์โค้ดจากบัตรชำระหนี้เงินกู้ เมื่อชำระหนี้เงินกู้แล้ว ลูกค้าจะได้รับใบแจ้งหนี้ นอกจากนี้ตัวเครื่องสามารถตรวจสอบธนบัตรปลอมได้อีกด้วย ต่างจากการชำระเงินกู้ผ่านเครื่องฝาก-ถอนเงินอัตโนมัติ หรือ CDM ทั่วไปที่ชำระได้ครั้งละบัญชีเท่านั้นขณะที่พนักงานจากเดิมที่ต้องดึงพนักงานลงไปช่วยตามสาขาในช่วงสิ้นเดือน ก็จะปรับให้พนักงานเหล่านี้มาทำเรื่องการเร่งปล่อยสินเชื่อได้อย่างมีประสิทธิภาพมากขึ้น นอกจากนี้ ธนาคารยังเตรียมแผนติดตั้งเครื่องให้บริการระยะไกล โดยติดต่อกับพนักงานผ่านเครื่องอัตโนมัติเพื่อขอสินเชื่อได้โดยตรง หรือเครื่อง VTM โดยในระยะที่ 1 จะเริ่มติดตั้งรวม 5-10 เครื่อง เริ่มในไตรมาส3 ของปีนี้รวมทั้งยังเตรียมเปิดตัว Application : GHB Smart Queue เป็นบริการจองคิวใช้บริการที่สาขาของธนาคารที่ลูกค้าต้องการได้ล่วงหน้า เพียงดาวน์โหลด Application : GHB Smart Queue ที่ App Store (ระบบปฏิบัติการ iOS) และ Play Store (ระบบปฏิบัติการ Android) และเปิด Application เพื่อเข้าใช้งาน โดยสามารถ Login ด้วยการเชื่อมต่อกับบัญชี Facebook, Google หรือเข้าใช้งานโดยตรง ซึ่งลูกค้าสามารถเปิด Location ในโทรศัพท์สมาร์ทโฟนเพื่อหาสาขาที่ใกล้ที่สุด และเลือกประเภทบริการที่ต้องการทำธุรกรรม เช่น ฝาก/ถอน เปิดบัญชี ชำระหนี้เงินกู้ สอบถามสินเชื่อ และยื่นกู้ โดยเลือกวันและเวลาที่ต้องการเข้าใช้บริการ ระบบจะแจ้งรายละเอียดการนัดตามที่ลูกค้าระบุ พร้อมแจ้งเตือนก่อนถึงเวลานัดหมายประมาณ 5 นาที และจะให้กดยืนยันคิวการเข้าใช้บริการ แต่เฉพาะลูกค้าที่อยู่ในระยะ 500 เมตรเท่านั้นพร้อมกันนี้ ธอส.ยังได้เปิดตัว Digital Corner อีกหนึ่งเทคโนโลยีสมัยใหม่ที่ ธอส.นำมาให้บริการประชาชน ณ สาขาสมาร์ท อาคาร 1 ชั้น 1 ซึ่งผู้ใช้บริการจะสามารถเลือกรับชมข้อมูลต่างๆ ของธนาคาร อาทิ ผลิตภัณฑ์สินเชื่อ เงินฝาก ทรัพย์เอ็นพีเอ สิทธิประโยชน์พิเศษจากพันธมิตรที่มอบให้เฉพาะลูกค้า ธอส.และข้อมูลที่เกี่ยวกับสาขาของธนาคารทั่วประเทศ โดยการรับชมผ่านจอ Video Wall ขนาดใหญ่ ที่กว้างถึง 3.53 เมตร และสูง 1.82 เมตร ซึ่งผู้ใช้บริการจะต้องเคลื่อนไหวร่างกายและมือไปยังหัวข้อที่ต้องการทราบข้อมูลโดยไม่จำเป็นต้องสัมผัสที่หน้าจอโดยตรง และยังสามารถดูรายละเอียดเพิ่มเติมได้ง่ายๆ เพียงสแกน QR Code ด้วยโทรศัพท์สมาร์ทโฟนที่หน้าจอ Video Wall ได้ทันทีอีกด้วย